b'\n_START_ARTICLE_\nPyynikin kes\xc3\xa4teatteri\n_START_SECTION_\nOhjelmisto\n_START_PARAGRAPH_\nPyynikin kes\xc3\xa4teatterin ohjelmistovalinnat ovat alusta asti muodostuneet p\xc3\xa4\xc3\xa4asiassa kotimaisesta draamasta ja komediasta. Pyynikill\xc3\xa4 on n\xc3\xa4hty muun muassa Aleksis Kiven, Minna Canthin, Johannes Linnankosken, Joel Lehtosen, Maiju Lassilan, Maria Jotunin, Jalmari Finnen, V\xc3\xa4in\xc3\xb6 Linnan, Kalle P\xc3\xa4\xc3\xa4talon ja Hella Wuolijoen teoksia. Ulkomaisista klassikoista esitetyimpi\xc3\xa4 ovat olleet William Shakespearen n\xc3\xa4ytelm\xc3\xa4t._NEWLINE_Pyynikin kes\xc3\xa4teatterin tunnetuin ja menestynein n\xc3\xa4ytelm\xc3\xa4 on ollut Edvin Laineen ohjaus V\xc3\xa4in\xc3\xb6 Linnan Tuntemattomasta sotilaasta. Se sai ensi-iltansa vuonna 1961 ja pysyi ohjelmistossa yhdeks\xc3\xa4n kes\xc3\xa4n ajan. Esitys ker\xc3\xa4si kaikkiaan 348\xc2\xa0854 katsojaa. 1970-luvulla katsotuimpia olivat Kalle P\xc3\xa4\xc3\xa4talon Ihmisi\xc3\xa4 kairassa Edvin Laineen ohjauksena (1977) ja Rauli Lehtosen ohjaama F. E. Sillanp\xc3\xa4\xc3\xa4n Ihmisi\xc3\xa4 suviy\xc3\xb6ss\xc3\xa4 (1978). 1980-luvun suurimmiksi yleis\xc3\xb6menestyksiksi Pyynikill\xc3\xa4 nousivat Ji\xc5\x99\xc3\xad Menzelin ohjaus William Shakespearen n\xc3\xa4ytelm\xc3\xa4st\xc3\xa4 Kes\xc3\xa4y\xc3\xb6n unelma (1983) ja Simo H\xc3\xa4m\xc3\xa4l\xc3\xa4isen K\xc3\xa4tk\xc3\xa4l\xc3\xa4inen (1984), jonka ohjasi Markku Onttonen. Pyynikin kes\xc3\xa4teatterista tuli j\xc3\xa4lkimm\xc3\xa4isen my\xc3\xb6t\xc3\xa4 Suomen seitsem\xc3\xa4nneksi suurin teatteri._NEWLINE_1990-luvun ohjelmiston selk\xc3\xa4rangan muodostivat V\xc3\xa4in\xc3\xb6 Linnan T\xc3\xa4\xc3\xa4ll\xc3\xa4 Pohjant\xc3\xa4hden alla -romaanitrilogiaan perustuneet Akseli ja Elina ja T\xc3\xa4\xc3\xa4ll\xc3\xa4 Pohjant\xc3\xa4hden alla sek\xc3\xa4 uusi versio Tuntemattomasta sotilaasta. Kaikki olivat Kalle Holmbergin ohjauksia. 2000-luvulla Pyynikin kes\xc3\xa4teatterin ohjelmisto on painottunut komedioihin ja musiikkin\xc3\xa4ytelmiin.'